वर्ष 2019 के बाद एसोसिएट्स स्कूलों की मान्यता न बढ़ाए जाने के पंजाब स्कूल शिक्षा बोर्ड व पंजाब सरकार के फैसले से गुरु नगरी के एसोसिएट्स स्कूल भड़क उठे हैं। स्कूल मुखियों ने सरकार के फैसले को अलोकतांत्रिक व शिक्षा के प्रसार के लिए घातक बताया है। इस मुद्दे पर सरकार को घेरने के लिए एसोसिएट्स स्कूल एकजुट हो गए हैं। स्कूल मुखियों ने सरकार पर आरोप लगाया कि सरकार एसोसिएट्स स्कूलों से नाइंसाफी कर रही है। स्कूल मुखियों ने मंत्री परिषद द्वारा गठित कैबिनेट सब कमेटी के फैसले पर भी अंगुली उठाई। स्कूल मुखियों ने कहा कि इस कमेटी की बैठक किस बंद कमरे में हुई? इसमें कैन से लोग थे? जिनके बारे में शिक्षा मंत्री को भी नहीं पता और क्या इन सदस्यों का फैसला किसी एक विशेष वर्ग के स्कूलों को फायदा पहुंचाने के लिए तो नहीं किया गया? इन सभी सवालों के जवाब एसोसिएट्स स्कूल मांग रहे हैं अन्यथा जल्द ही सरकार के खिलाफ मोर्चा खोल दिया जाएगा और जगह-जगह रोष प्रदर्शन होंगे।